送吳門葉元老歸浮光
作者：魏了翁
朝代：宋

paragraphs: 龍標之南路窮絕，峩峩羣峰倚天脅。
頑雲壓谿鳶跕翅，很石橫空馬溝血。
葉君尺箠度崔嵬，朱霞白鶴雲端來。
蠻邦自昔少此客，問此胡爲乎來哉。
曉窗共話羲文易，千古聖賢心歷歷。
有時舊習未全忘，閒倚銀河弄詩筆。
銀河化作霜霰飛，蒼龍移入天之西。
彭城風雨撩客夢，君起謂我吾其歸。
牛羊凍卧鴻酸嘶，九州博大君安之。
人生行止各有時，願崇明德慰遠思。